b'\n_START_ARTICLE_\nNeferkauhor\n_START_SECTION_\nDokazi na seznamih kraljev\n_START_PARAGRAPH_\nNeferkauhor je omenjen v  55. vnosu na Abido\xc5\xa1kem seznamu kraljev, ki je bil sestavljen med vladanjem Setija I., se pravi okoli 900 let po  Neferkauhorjevi smrti. Zagotovo je bil tudi na Torinskem seznamu kraljev, vendar se zaradi po\xc5\xa1kodovanega papirusa tega ne da dokazati. Dol\xc5\xbeina njegovega vladanja "2 leti, 1 mesec in 1 dan" se je ohranila.\n_START_SECTION_\nNeferkauhorjevi dekreti\n_START_PARAGRAPH_\nArheologi so v Minovem templju v Koptosu odkrili fragmente osmih razli\xc4\x8dnih Neferkauhorjevih dekretov. \xc5\xa0tirje so napisani na kamnitih plo\xc5\xa1\xc4\x8dah, ki so na ogled v galeriji Metropolitan Museum of Art v New Yorku. _NEWLINE_Sedem od osmih dekretov je bilo objavljenih v enem dnevu v prvem letu njegovega vladanja, morda na dan prevzema oblasti. Leto objave je vpra\xc5\xa1ljivo, ker je zapisano kot "leto zdru\xc5\xbeitve Dveh de\xc5\xbeel". V prvem dekretu Neferkauhor podeljuje naziv najstarej\xc5\xa1i h\xc4\x8derki Nebjet, \xc5\xbeeni vezirja \xc5\xa0emaja. Za telesnega stra\xc5\xbearja ji dodeljuje voja\xc5\xa1kega poveljnika Harednija in naro\xc4\x8da gradnjo svete barke za boga, imenovanega "Dve sili", morda sinkretiziranega boga Hor-Mina._NEWLINE_V drugem, najbolj ohranjenem dekretu,  imenuje \xc5\xa0emajevega sina Idija za guvernerja Gornjega Egipta, v katerega je spadalo sedem najju\xc5\xbenej\xc5\xa1ih nomov od Elefantine do Diospolis Parva._NEWLINE_Tretji in \xc4\x8detrti dekret sta ohranjena samo delno na enem samem fragmentu. Neferkauhor  svojemu bratu Idiju  z dekretom dodeljuje polo\xc5\xbeaj v Minovem templju in ga o tem morda informira.  Vsebina dekreta je morda vzrok, da so ga odkrili v Minovem templju.  _NEWLINE_V ostalih dekretih so imenovanja sve\xc4\x8denikov v Nebjetini in \xc5\xa0emajevi pogrebni kapeli in naro\xc4\x8dilo za opremo Minovega templja.\n_START_SECTION_\nDrugi dokazi\n_START_PARAGRAPH_\nNeferkauhor je dokazan tudi na dveh napisih na steni \xc5\xa0emajeve grobnice. Napisa sta datirana v 2. dan IV \xc5\xa1emuja v prvem letu njegovega vladanja. Napisa poro\xc4\x8data o dobavi kamna iz Vadi Hammamata. Napisa sta delno po\xc5\xa1kodovana, vendar je iz njiju mogo\xc4\x8de razbrati, da je bilo delo opravljeno v devetnajst dneh._NEWLINE_V Vadi Hammamatu so znani trije skalni napisi, ki poro\xc4\x8dajo o dobavah kamna. Eden od napisov je datiran v prvo leto vladanja neznanega faraona, na dveh pa je omenjen tudi Idi, istoveten z Idijem v Neferkauhorjevih dekretih. Napis omenja tudi ekspedicijo med vladanjem tega faraona.'